**Приложение № 2 към чл. 6**

от *Наредбата за условията и реда за извършване на оценка на въздействието върху околната среда*

**Информация за преценяване на необходимостта от ОВОС**

**I. Информация за контакт с възложителя:**

**1. Име, постоянен адрес, търговско наименование и седалище:** „АЕЦ Козлодуй” ЕАД, гр. Козлодуй, ЕИК 106513772

**2. Пълен пощенски адрес:** „АЕЦ Козлодуй” ЕАД, 3321 гр. Козлодуй, България

**3. Телефон, факс и e-mail:** тел.: 0973 72020, факс: 0973 80591, е mail: document@npp.bg

**4. Лице за контакти:** Бойко Ликуриев, и.д. ръководител управление „Развитие на проекти“, е-mail: BCLikuriev@npp.bg; Силвия Димитрова, главен експерт инженеринг на проекти,

e-mail: [SVDimitrova@npp.bg](mailto:SVDimitrova@npp.bg).

**II. Резюме на инвестиционното предложение:**

**1. Характеристики на инвестиционното предложение:**

**а) размер, засегната площ, параметри, мащабност, обем, производителност, обхват, оформление на инвестиционното предложение в неговата цялост;**

Инвестиционното предложение (ИП) предвижда изграждане на комплекс от съоръжения, посредством които ще се доставя необходимият обем техническа вода за производствените нужди на АЕЦ „Козлодуй” от р. Дунав. Предвижда се да бъдат изградени следните основни функционално свързани съоръжения:

* Подводящ канал (ПК);
* Водовземно съоръжение (ВС);
* Брегова помпена станция 4 (БПС4);
* Студен канал 2 (СК2);
* Захранваща инфраструктура.

Площадката определена за изграждане на СК2 е с приблизителна площ 529961 м2 и е разположена извън периметъра на оградата на площадката на АЕЦ „Козлодуй”. Площта на съществуващата площадка на АЕЦ „Козлодуй” е около 3,2 км2, а заедно с каналите за циркулационно и техническо водоснабдяване достига 5,2 км2.

Съоръженията за допълнително техническо водоснабдяване (ДТВ) ще водовземат от повърхностен воден обект – река Дунав водни количества в размер на 110 м3/сек. Водните обеми ще са с цел водоснабдяване за технологични нужди на АЕЦ „Козлодуй“ – технологична вода.

Отвеждането на топлата вода от АЕЦ „Козлодуй“ към приемника р. Дунав ще се осъществява посредством съществуващо съоръжение – Топъл канал 2 (ТК2) с максимален разход от 110 м3/сек.

За преминаване на необходимото водно количество от 110 м3/сек. се предвижда да бъде премахнат динамичния възобновяем запас от твърдия отток в речното корито на ръкава на о. Козлодуй по цялата дължина, както и на част от основното русло на река Дунав.. Ще се изгради преливаем праг между подводящия канал към БПС4 и съществуващият отводящ канал, който ще насочва водата от Козлодуйския ръкав към подводящия канал на БПС4. Предвижда се водите от ТК2 да бъдат насочвани към основното русло на р. Дунав, като бъде изградена отражателна дига след изхода на отводящия канал на ТК2.

За осигуряване на необходимото количество охлаждаща вода ще бъде изградена Брегова помпена станция 4 със следните съоръжения:

* + Водовземно съоръжение (ВС)
  + Аванкамера (АК)
  + Помпена станция (ПС)
  + Команден блок (КБ)
  + Открита разпределителна уредба (ОРУ)
  + Батерия за топла вода (БТВ)

Водовземното съоръжение се предвижда да бъде изградено в края на подводящия канал, с монтирани решетки и решеткоочистващи машини с цел задържане и очистване от едри плаващи предмети (дървета, клони, дънери и др.).

БПС 4 и съоръженията за водовземане ще са съобразени с всички характерни коти водно ниво (КВН) в река Дунав.

За осигуряване на необходимото водно количество ще се изгради Студен канал 2, който ще бъде проектиран от БПС4 до площадката на АЕЦ „Козлодуй“ с приблизителна дължината 2500 метра. Студен канал 2 е хидротехническо съоръжение със стоманобетонна конструкция и огледален образ на изградения вече Топъл канал 2 (ТК2). Общият напречен профил на двата канала е „Ш”- образен.

В инвестиционния проект ще се определят необходимите действия за почистване, ограждане на строителната площадка, насипни дейности за задигане на площадката или степента на изкопни дейности за заравняване на терена, преди да започне изграждането на предвидените съоръжения.

Подробно описание на предвидените за изграждане съоръжения и функционалната им свързаност, е представена в т. 3.

**б) взаимовръзка и кумулиране с други съществуващи и/или одобрени инвестиционни предложения;**

ИП за изграждане на Студен канал 2 и съпътстващите го съоръжения са функционално свързани със съществуващият Топъл канал 2. Водните количества, които ще се водовземат от река Дунав, чрез предвидените за изграждане съоръжения, ще се отвеждат до площадката на АЕЦ „Козлодуй“. След използването им за технологични цели, те ще се заустват, посредством съществуващия Топъл канал 2 обратно в повърхностен воден обект река Дунав. За него има издадено действащо разрешително № 13120037/22.11.2010 г. за ползване на воден обект – река Дунав, за заустване на отпадъчни води за експлоатация на атомна електроцентрала в гр. Козлодуй, общ. Козлодуй, обл. Враца.

В 30 км зона около площадката няма други големи промишлени обекти.

В 30 км зона около площадката няма военни обекти.

**в) използване на природни ресурси по време на строителството и експлоатацията на земните недра, почвите, водите и на биологичното разнообразие;**

По време на строителството на инвестиционното предложение, основният природен ресурс, който ще се използва, е почвата, през която ще преминава СК2 и ще се изградят площадки за прилежащите съоръжения на комплекса.

При изграждането на инвестиционното предложение, ще се използват строителни материали, включващи природни ресурси като пясък, чакъл, а също така и свежа вода. Инертните материали ще се използват в състава на бетоновите смеси за изграждане на площадките на съоръженията и на СК2.

По време на строителството, за работниците и служителите ще се осигурява бутилирана вода.

Генерираните излишни земни маси ще се използват за обратен насип, при направа на вертикална планировка – за заравняване на площадки при приключване на строителните работи, а останалата част ще бъдат депонирани на обособени депа за земни маси.

През експлоатационния период не се предвижда използването на природни ресурси, освен вода за основните технологични процеси и за битови нужди.

Не се предвижда използването на земните недра и биологичното разнообразие като ресурс при строителството и експлоатацията на инвестиционното предложение.

Не се предвижда използване на подземни води.

Изграждането и въвеждането на СК2 в експлоатация ще се осъществи при условията и по реда на Закона за устройство на територията. Във връзка с чл. 46 от Закона за водите ще бъдат подадени необходимите документи за издаване на съответните разрешителни.

**г) генериране на отпадъци - видове, количества и начин на третиране, и отпадъчни води;**

При изграждане на съоръжението за допълнително техническо водоснабдяване се очаква да се генерират твърди нерадиоактивни отпадъци от строителството, монтажа на технологичното оборудване и изграждането на спомагателни бетонни конструкции.

Строителните отпадъци и изкопаните земни маси, получени от изграждането на съоръжението ще се депонират на определени за това места, съгласно нормативното законодателство в областта на управление на отпадъците.

По време на експлоатацията на СК2 се очаква да се генерират битови отпадъци от персонала обслужващ съоръженията. Не се очаква генериране на опасни, строителни и производствени отпадъци.

Оползотворимите отпадъци временно ще се съхраняват на територията на строителната площадка, на обособени за целта места и след натрупване на определени количества, ще се предават за последващо третиране от специализирани фирми, притежаващи разрешение съгласно Закона за управление на отпадъците.

Битовите отпадъци, събрани смесено, ще се депонират на регламентирано за целта депо.

Няма да има генериране на радиоактивни отпадъци по време на всички процеси свързани с изграждането и експлоатацията на СК2.

През целия експлоатационен живот на СК2 не се очакват значителни вредни въздействия върху околната среда от генерирани отпадъци.

При изграждане на съоръженията се очаква генериране на битово-фекални отпадъчни води, за които ще се поставят химически тоалетни.

Отводняването от повърхностен отток ще се извършва посредством вертикалната планировка.

По време на експлоатация се очаква да се генерират битово-фекални отпадъчни води от Административния и Командния блок на БПС4. При реализиране на инвестиционното предложение ще бъдат предвидени, като минимум, следните пречиствателни съоръжения:

* Локална пречиствателна станция – за пречистване на битово-фекалните отпадъчни води;
* Каломаслоуловител – за пречистване на площадкови дъждовни води.

**д) замърсяване и вредно въздействие; дискомфорт на околната среда;**

По време на изграждане на СК2 е възможно да се завиши нивото на шум и прах в околността на площадката, както и трафика на товарни превозни средства. Поради отдалечеността на площадката от населените места (най-близки са с. Хърлец - 3 км. и гр. Козлодуй - 5 км.) не се очаква шумът от дейностите и запрашаването да окажат въздействие върху населението. Трафикът на товарните превозни средства ще бъде съобразен със съответните изисквания на нормативните актове.

По време на експлоатация не се очаква замърсяване на околната среда.

След въвеждане в експлоатация ще се направят всички необходими измервания на нивото на шум и вибрации, и при необходимост ще се предприемат съответните технически и медико-профилактични мероприятия.

**е) риск от големи аварии и/или бедствия, които са свързани с инвестиционното предложение;**

Всяка възможност за риск от големи аварии и/или бедствия ще бъдат разгледана при изготвянето на проектната документация за съответната дейност.

Необходимите мерки за намаляване на риска от аварии и инциденти по време на строителството ще бъдат подробно описани в инвестиционния проект.

**ж) рисковете за човешкото здраве поради неблагоприятно въздействие върху факторите на жизнената среда по смисъла на § 1, т. 12 от допълнителните разпоредби на Закона за здравето.**

По време на изграждане и експлоатация на инвестиционното предложение (ИП) не се очаква настъпване на рискове за човешкото здраве поради неблагоприятно въздействие върху факторите на жизнената среда по смисъла на § 1, т. 12 от допълнителните разпоредби на Закона за здравето.

**2. Местоположение на площадката, включително необходима площ за временни дейности по време на строителството.**

Инвестиционното предложение ще се реализира на площадката на АЕЦ „Козлодуй” в поземлен имот собственост на „АЕЦ Козлодуй” ЕАД, с кадастрален идентификатор 37798.644.2 и Акт за държавна собственост №110 от 19.09.2000 г.

Като приложение са дадени Координатите на граничните точки на строителната граница на АЕЦ „Козлодуй” в района на Топъл канал 2, както и Схема с чупките на строителната граница на АЕЦ „Козлодуй” в района на Топъл канал 2.

На терена ще бъдат определени монтажна и строителна бази за изграждане на съоръженията. Ще се определят и изградят пътищата за достъп до терена и комуникационните връзки на обекта, за електрозахранване, захранване с питейна вода и др. от съществуващите системи и съоръжения, осигуряващи АЕЦ „Козлодуй“.

***Забележка:*** Топъл канал 2, заедно с групата съоръжения към него, **е съществуващо съоръжение** и **не е предмет** на настоящото инвестиционно предложение, но той е функционално свързан и е неделима конструктивна част от Допълнително Техническо Водоснабдяване. Следователно СК2 следва същата проекция.

**3. Описание на основните процеси (по проспектни данни), капацитет, включително на съоръженията, в които се очаква да са налични опасни вещества от приложение № 3 към ЗООС.**

Системата от съоръжения за допълнително техническо водоснабдяване ще позволи подаването на 110 м3/сек студена вода от източник р. Дунав към площадката на АЕЦ „Козлодуй“ за потребителите на техническа вода. Отвеждането на топлата вода от АЕЦ „Козлодуй“ към приемника р. Дунав ще се осъществява чрез изградения Топъл канал 2 с максимален разход от 110 м3/сек.

Всички изброени по долу обекти са **предмет на проектиране и строителство** за нуждите на инвестиционното предложение:

1. Водовземно съоръжение (ВС)
2. Подводящ канал (ПК)
3. Аванкамера (АК)
4. Брегова помпена станция (БПС)
5. Студен канал 2 (СК2)
6. Команден блок (КБ)
7. Открита разпределителна уредба (ОРУ)
8. Батерия за топла вода (БТВ)
9. Преливаем праг (ПП)
10. Отражателна дига (ОД)
11. Пречиствателни съоръжения за отпадъчни води (ПСОВ и каломаслоуловител)

* Водовземане от Козлодуйския ръкав (КР)

За преминаване на оразмерителното водно количество Q=110м3/с се предвижда да се премахне динамичния възобновяем запас от твърдия отток в речното корито по цялата дължина 7152 м и на част от основното русло на р. Дунав от о. Козлодуй до км 703,5 (около 1058 м). Общата дължина от км 703,5 до Преливаемия праг на км 694,3 е 8210 м.

* Подводящ канал

Предвижда се да се изгради чрез пресичане на Козлодуйския ръкав и прорез през терасата и държавната дига. Общата дължина на подводящия канал ще е приблизително 295 м. Ще представлява изкопен профил с ширина на дъното 50 м и кота дъно по цялата дължина 18,00. Наклонът на откосите от кота 18,00 до кота 23,00 е 1:8, а от кота 23,00 до кота естествен терен - 1:5. На кота 23,00 е оформена берма с ширина 10,00 м.

Кота минимално водно ниво в началото на канала при Р = 95% минВН 21,68

Дължина от Козлодуйски ръкав до ВС Lпк = 295м

Кота дъно кота 18,00

Ширина на дъното Впк = 43,85м

Напречен профил трапецовиден с берма на кота 23,00

Наклони на откоса

от кота 18,00 до бермата на кота 23,00 1Н:8В m1=8

от берма на кота 23 до терена 1Н:5В m2=5

Коефициент на грапавина n=0,024

* Водовземно съоръжение

Предвижда се да се изгради в края на подводящия канал с цел задържане на едри плаващи предмети (дървета, клони, дънери и др.). В съоръжението ще се монтират решетки от кота 18,00 до кота 27,00. За почистване на решетките са предвидени две решеткоочистващи машини и козлови кран.

* Аванкамера

Предвижда се да е разположена между водовземното съоръжение и БПС4. Предвижда се да е с полигонално очертание в план с ширина от 77,00 м до 96,00 м и дължина 100 м. Аванкамерата ще е на кота 18,00 в началото и на кoта 14,50 пред помпената станция. Между тези две коти е предвиден преходен участък с наклон 1:11,6 с дължина 40,50 м.

* Бреговата помпената станция

Предвидена е да е от две симетрични секции С1 и С2 с дължина 65 м и ширина 8,10 м разделени с деформационна фуга и фундирани на кота 13,00. Във всеки блок ще се монтират помпи, като техният брой ще бъде определен в инвестиционният проект. От помпения етаж на кота 18,64 до двигателния етаж на кота 25,00, всяка секция ще се раздели на две отделения с помпи (броят им ще бъде определен в инвестиционния проект), които ще бъдат изолирани с вертикална стоманобетонна стена против пробив на вода в някоя от секциите.

* Студен канал 2

Ще бъде проектиран от изливния басейн до циркулационна помпена станция 4 (ЦПС 4) на площадката на АЕЦ „Козлодуй”. Предвижда се каналът да е с дължина около 2500 м. Напречното сечение ще е правоъгьлно с ширина 16,00 м и височина 8,00 м. Котата на дъното на канала ще е 26,25, която съвпада с котата на аванкамерите на ЦПС 1, 2, 3 и 4.

СК2 е изследван за подаване на студена вода за Блок 5 и Блок 6 при водно количество от Q=40м3/сек. до Q=110м3/сек. Тъй като съоръженията от група Топъл канал 2 са изградени, основните коти на конструкцията, водните нива в СК2 и височината на канала са приети от Техническия проект, както следва:

Височина Н=8,00 м.

Кота дъно 26,25

Кота горен ръб канал 34,25

Кота минимално работно водно ниво мин. РВН 30,00

Кота максимално работно водно ниво макс. РВН 32,50

Кота максимално водно ниво макс. ВН 33,05

* Команден блок

Ще бъде разположен източно от БПС4, като в сградата са предвидени Електрически блок, за системите за контрол и управление и Административен (обслужващ) блок за разполагане на офиси на експлоатационния персонал и битови помещения.

* Открита разпределителна уредба

Ще се състои се от две полета блок „Линия - Трансформатор”. Всяко поле „Линия – Трансформатор” ще е оборудвано с линеен разединител със заземителни ножове от двете страни, мощностен прекъсвач и комплект измервателни трансформатори.

* Батерия за топла вода

Батерия за топла вода е предвидена за подаване на топла вода през зимния сезон към решетките на водовземното съоръжение. БТВ ще бъде съоръжена с водовземна част от ТК2, оборудвана с 4 броя плоски затвори.

* Преливаем праг на Козлодуйския ръкав

За насочване на водите от основното русло на р. Дунав към аванкамерата на БПС4, при минимални водни количества и ниски нива на реката, ще е необходимо да бъде изграден праг между подводящия канал и отводящия канал на ТК2. Освен това този праг няма да допуска връщане на топла вода от ТК2 към БПС4.

Прагьт ще е насипен с трапецовиден напречен профил като дължината и ориентирането му ще бъдат определени в проекта на база на допълнителни изследвания и изготвянето на хидравличен модел. В средата на прага ще бъде оформен преливник на кота 22,40 с дължина 150 м. От двете страни преливникът ще бъде свързан с о. Козлодуй и терасата на държавната дига.

* Отражателна дига

С цел отклоняване на топлата вода от брега към основното русло на р. Дунав, в края на Козлодуйския ръкав е предвидено да се изгради отражателна дига. Тази дига ще облекчи максимално температурния режим на водовземането на съществуващите помпени станции БПС1, 2 и 3 след включване на ТК2 от Допълнително техническо водоснабдяване в експлоатация.

Дължината и посоката на отражателната дига ще бъдат определени в проекта на база на допълнителни изследвания и изготвянето на хидравличен модел.

* Пречиствателни съоръжения за отпадъчни води

За пречистване на битовите отпадъчни води се предвижда изграждането на локална пречиствателна станция, която да обслужва Командния и Административния блок на БПС4.

За пречистването на дъждовните площадкови води се предвижда изграждането на каломаслоуловител/и.

Пречистените води от пречиствателните съоръжения ще се заустват във водоплътна/и изгребна яма/и, която ще отговаря на техническите и санитарно-хигиенни изисквания. Капацитетът на ямата ще бъде съобразен с количеството отпадъчни води, които ще се формират от персонала, обслужващ съоръженията. За отпадъчните води от ямата ще се осигури периодично извозване, след сключване на договор с ВиК оператор, или с юридическо лице, което има право да транспортира отпадъчни води и има договор за приемането им в пречиствателна станция за отпадъчни води.

Ще бъде разгледана и възможността за заустване на отпадъчните води от съоръженията в съществуващия Топъл канал 2. При избор на такъв варианти ще бъдат извадени съответните разрешителни по ЗВ.

* Площадкова канализационна мрежа

Ще се разгледат варианти със смесена или разделна канализационна мрежа.

Окончателно решение с конкретни параметри ще се представи в инвестиционния проект по част Водоснабдяване и канализация (ВиК).

* Питейно-битово водоснабдяване по време на експлоатация

Питейно-битовото водоснабдяване за нуждите на Командния и Административния блок на БПС 4 ще се извършва посредством Договор с ВиК оператор. Ще се изгради тръбопровод за питейно водоснабдяване от най-близкото водопроводно отклонение.

* Питейно-битово водоснабдяване на строителната площадка

Питейно-битовото водоснабдяване по време на строителството ще се извършва посредством диспенсъри за вода.

**4. Схема на нова или промяна на съществуваща пътна инфраструктура.**

Пътищата за достъп до терена, ще бъдат определени в инвестиционния проект. Същите ще се използват и по време на строителството.

**5. Програма за дейностите, включително за строителство, експлоатация и фазите на закриване, възстановяване и последващо използване.**

Изграждането на съоръжението за „Допълнително техническо водоснабдяване - Студен канал 2“ (ДТВ-СК2) се предвижда с цел дългосрочна експлоатация, като на този етап не са определени дейности относно неговото разрушаване и последваща рекултивация на трасето на преминаване и терените за изграждане на допълнителните съоръжения (БПС, ОРУ и др.). Предстои възлагане изготвянето на инвестиционен проект за строителство на ДТВ-СК2.

Програмата за дейностите в обобщен вариант включва:

1. Възлагане изготвянето на инвестиционен проект за обекта.
2. Получаване на съответните разрешителни по ЗВ.
3. Одобряване на проекта и издаване на разрешение за строеж.
4. Обявяване на процедура за избор на изпълнител на строителството на обекта.
5. Изпълнение на строителството на площадката на „АЕЦ Козлодуй” ЕАД, включително строеж на съпътстващи съоръжения и пътища за достъп, съгласно одобрения проект.
6. Изпитания на съоръженията.
7. Приемане и въвеждане в експлоатация.
8. Експлоатация.

**6. Предлагани методи за строителство.**

Всички възможни методи за строителство ще бъдат разгледани в инвестиционния проект, като те ще бъдат съобразени с действащи нормативни документи в България. Ще бъдат спазвани всички изисквания на действащата нормативна уредба при извършване на отделните процеси и дейности свързани със строителството на ДТВ-СК2. Изпълнението на строителните работи ще бъде в съответствие с Наредба №3 за контрол и приемане на бетонни и стоманобетонни конструкции и с всички други нормативни документи приложими в България при извършването на подобен род дейности. Изкопните и насипни дейности ще се изпълняват по протежение на трасето на СК2/ТК 2 от БПС4 до ЦПС4 на площадката на АЕЦ „Козлодуй” в рамките на предвидените и отчуждени площи (още с изграждането на ТК2).

Това е отразено в предоставената схема на граничните точки на строителната граница на АЕЦ „Козлодуй” в района на Топъл канал 2**.**

**7. Доказване на необходимостта от инвестиционното предложение.**

Цел на инвестиционното предложение е да се повиши безопасната експлоатация на АЕЦ „Козлодуй”, чрез изграждане на ДТВ-СК2 за подаване на студена вода от източник р. Дунав към площадката на АЕЦ „Козлодуй”. С изграждане на съоръжението ще се осъществи възможност за:

* ремонт или рехабилитация на съществуващото техническо водоснабдяване – Брегова помпена станция БПС 1, 2, 3; Студен канал 1 и Топъл канал 1;
* осигуряване на допълнителен източник на охлаждаща вода за експлоатацията на АЕЦ „Козлодуй”;
* осигуряване на двойно независимо водоподаване към АЕЦ „Козлодуй” с елиминиране на риска от авария на СК1 и ТК1.

**8. План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях.**

За информация са приложени следните документи:

* Справочен регистър на граничните точки на строителната граница на АЕЦ „Козлодуй” в района на Топъл канал 2;
* Схема с чупките на строителната граница на АЕЦ „Козлодуй” в района на ТК2;
* Предложение за ситуация на ДТВ-СК2;
* Карта на защитените зони от „Натура 2000“ в близост до ИП.

ДТВ-СК2 ще бъде изградено в обхвата на строителната граница, определена за строеж на съоръжения за допълнително техническо водоснабдяване – СК2 и ТК2.

**9. Съществуващо земеползване по границите на площадката или трасето на инвестиционното предложение.**

Теренът определен за нуждите на площадка за изграждане и експлоатация на ДТВ-СК2 е собственост на „АЕЦ Козлодуй” ЕАД.

**10. Чувствителни територии, в т.ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа.**

Инвестиционното предложение не засяга защитени територии по смисъла на Закона за защитените територии, но част от обектите и свързаните с тях дейности попадат в границите на защитена зона по смисъла на Закона за биологичното разнообразие (ЗБР) ВС0000533 „Острови Козлодуй” за опазване на природните местообитания и на дивата флора и фауна, включена в списъка от защитени зони. В близост са разположени защитени зони В00000614 „Река Огоста” и ВС0000508 „Река Скът” за опазване на природните местообитания и на дивата флора и фауна, включени в списъка от защитени зони и защитена зона В00002009 „Златията” за опазване на дивите птици.

ИП попада в зова за защита на питейните води от подземни водни тела и в чувствителна зона с код BGCSARI03 и не попада в зона за защита на питейните води от повърхностни водни тела, зона за отдих н водни спортове, уязвима зона, зона за стопански ценни видове риби, защитени територии, зона за местообитания и зона за пици.

ИП не попада в определени санитарно-охранителни зони (СОЗ) по реда на Наредба №3/16.10.2000 г. за условията и реда за проучване; проектиране; утвърждаване и експлоатация на СОЗ около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди, както и в буферни зони в радиус 1000 м. около водовземни съоръжения за питейно-битово водоснабдяване без определени СОЗ.

**11. Други дейности, свързани с инвестиционното предложение (например добив на строителни материали, нов водопровод, добив или пренасяне на енергия, жилищно строителство).**

Питейно-битовото водоснабдяване за нуждите на БПС 4 ще се извършва посредством Договор с ВиК оператор. Ще се изгради тръбопровод за питейно водоснабдяване от най-близкото водопроводно отклонение.

Няма да бъдат извършвани други допълнителни дейности, свързани с това инвестиционно предложение.

1. **Необходимост от други разрешителни, свързани с инвестиционното предложение.**

Ще бъде необходимо издаването на Разрешително за ползване на повърхностен воден обект.

**III. Местоположение на инвестиционното предложение, което може да окаже отрицателно въздействие върху нестабилните екологични характеристики на географските райони, поради което тези характеристики трябва да се вземат под внимание, и по-конкретно:**

**1. съществуващо и одобрено земеползване;**

**2. мочурища, крайречни области, речни устия;**

**3. крайбрежни зони и морска околна среда;**

**4. планински и горски райони;**

**5. защитени със закон територии;**

**6. засегнати елементи от Националната екологична мрежа;**

**7. ландшафт и обекти с историческа, културна или археологическа стойност;**

**8. територии и/или зони и обекти със специфичен санитарен статут или подлежащи на здравна защита.**

Дейностите за реализация на инвестиционното предложение попадат в повърхностно водно тяло с код BG1DU000R001 с име „Дунав” и географски обхват „р. Дунав от границата при Ново село до границата при Силистра“.

ИП за изграждане на „Допълнително техническо водоснабдяване – Студен канал 2“, не се очаква да окаже отрицателно въздействиевърху нестабилните екологични характеристики на географските райони, поради неговото местоположение.

Част от обектите и свързаните с тях дейности попадат в границите на защитена зона по смисъла на Закона за биологичното разнообразие (ЗБР) ВС0000533 „Острови Козлодуй” за опазване на природните местообитания и на дивата флора и фауна, включена в списъка от защитени зони.

**IV. Тип и характеристики на потенциалното въздействие върху околната среда, като се вземат предвид вероятните значителни последици за околната среда вследствие на реализацията на инвестиционното предложение:**

1. **Въздействие върху населението и човешкото здраве, материалните активи, културното наследство, въздуха, водата, почвата, земните недра, ландшафта, климата, биологичното разнообразие и неговите елементи и защитените територии.**

Не се очаква при дейностите свързани с изграждане и експлоатация на ДТВ-СК2, въздействието върху хората и здравето им да се промени.

Възможни са потенциални въздействия в нерадиационен аспект, свързани с извършване на дейностите по строителство.

Не се очаква въздействие върху земеползването. За нуждите на ДТВ-СК2 не се налага да се отчуждават или да се прекатегоризират земи.

При дейностите, свързани със строителство се очаква въздействие върху ландшафта, което е свързано с изкопните и насипни работи.

Не се очаква никоя от дейностите, свързани със строителство да има въздействие върху минералното разнообразие, екологията и културните ресурси, различно от това на досега извършвано строителство на площадката на АЕЦ „Козлодуй”.

При строителството няма да се допуска замърсяване на речните легла със строителни материали и гориво-смазочни материали от строителната техника.

Една малка част от територията, предвидена за реализация на ИП, попада в границите на защитена зона по смисъла на Закона за биологичното разнообразие (ЗБР) - BG00000533 „Острови Козлодуй” за опазване на природните местообитания и на дивата флора и фауна. При осъществяване на предвидените в ИП дейности ще бъдат спазени всички регламентирани забрани в режимите на защитените зони, постановени със съответната заповед за обявяване и плановете за тяхното управление.

Няма живописни местности, които могат да бъдат засегнати по време на строителство.

Няма местности и обекти с историческо или културно значение, намиращи се на площадката на АЕЦ „Козлодуй” или в близост до нея, които могат да бъдат засегнати от дейности при строителство.

Няма обекти, защитени от международен или национален закон, поради тяхната екологична, природна, културна или друга ценност, които могат да бъдат засегнати при строителство.

Съгласно становище на Басейнова Дирекция – „Дунавски район“, ИП попада в зона за защита на питейните води от подземни водни тела и в чувствителна зона с код BGCSARI03 и не попада в зона за защита на питейните води от повърхностни водни тела, зона за отдих и водни спортове, уязвима зона, зона за стопански ценни видове риби, защитени територии, зона за местообитания и зона за птици.

1. **Въздействие върху елементи от Националната екологична мрежа, включително на разположените в близост до инвестиционното предложение.**

Предвижда се да бъде премахнат динамичния възобновяем запас от твърдия отток в речното корито на ръкава по цялата дължина на о. Козлодуй и на част от основното русло на р. Дунав. Въздействието ще е локално, пряко и дълготрайно.

1. **Очакваните последици, произтичащи от уязвимостта на инвестиционното предложение от риск от големи аварии и/или бедствия.**

Не се очаква.

1. **Вид и естество на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно).**

По време на строителство се очаква локално въздействие върху ландшафта. Очакваното въздействие върху хората и околната среда ще е краткотрайно, локално и непряко.

1. **Степен и пространствен обхват на въздействието - географски район; засегнато население; населени места (наименование, вид - град, село, курортно селище, брой на населението, което е вероятно да бъде засегнато, и др.).**

Инвестиционното предложение ще се реализира в границите на площадката на АЕЦ „Козлодуй” (поземлен имот с идентификатор 37798.644.2) и не се предвижда ползване на земи извън тези граници.

Площадката на AEЦ „Козлодуй“ се намира на десния бряг (на 694-ти км) на р. Дунав. Отстои на 3,7 км южно от талвега на реката и държавната граница с Р. Румъния.

1. **Вероятност, интензивност, комплексност на въздействието.**

По време на реализацията на инвестиционното предложение има вероятност да се появи локално въздействие от строителните дейности – възможно е да се завиши нивото на шум, вибрации и прах в околността на площадката, което ще е с преобладаващо ниска интензивност и няма да е комплексно.

Дейностите, които ще се извършват по време на стоителството на настоящото ИП, не предполагат появата на непредвидени въздействия с неочаквани последици върху компонентите и факторите на околната среда.

По време на експлоатация не се очаква неблагоприятно въздействие върху повърхностно водно тяло с код BG1DU000R001 с име „Дунав” поради извършване на водовземане от реката.

1. **Очакваното настъпване, продължителността, честотата и обратимостта на въздействието.**

Временно, краткотрайно и обратимо.

1. **Комбинирането с въздействия на други съществуващи и/или одобрени инвестиционни предложения.**

Не се очаква.

1. **Възможността за ефективно намаляване на въздействията.**

В инвестиционния проект ще бъдат разгледани мерки за намаляване на потенциалните отрицателни въздействия върху околната среда и човешкото здраве, които могат да възникнат от реализацията на инвестиционното предложение.

**10. Трансграничен характер на въздействието.**

Не се очаква изграждането и експлоатацията на ДТВ-СК2 да окаже промяна на характера и обхвата на трансграничното въздействие на АЕЦ „Козлодуй”.

При осъществяване на предвидените дейности, не се очакват въздействия върху компоненти и факторите на околната среда в Република Румъния. Ще се спазват изискванията на българското и на европейското законодателство.

По време на строителството са възможни потенциални въздействия единствено в нерадиационен аспект (шум, вибрации, прах). Не се очаква шумът от дейностите и запрашаването да окажат въздействие върху населението и околната среда в Република Румъния.

**11. Мерки, които е необходимо да се включат в инвестиционното предложение, свързани с избягване, предотвратяване, намаляване или компенсиране на предполагаемите значителни отрицателни въздействия върху околната среда и човешкото здраве.**

По време на строителство и експлоатация ще се спазват всички правила за Здравословни и безопасни условия на труд, Техническа безопасност, Технически надзор, Пожарна безопасност в съответствие с националните нормативни актове и стандарти.

По време на строителство и експлоатация на инвестиционното предложение ще се изпълнява комплекс от превантивни мероприятия за опазване на околната среда. С цел избягване, предотвратяване, намаляване или компенсиране на предполагаемите значителни отрицателни въздействия върху околната среда и човешкото здраве, в инвестиционния проект ще бъдат предвидени съответните мерки.

**V. Обществен интерес към инвестиционното предложение.**

Възложителят и Компетентния орган (в случая МОСВ) са изпълнили всички нормативни изисквания за информиране на обществеността и към настоящият момент няма постъпили жалби, мнения, становища или въпроси, касаещи реализацията на инвестиционното предложение.

**Приложения:**

1. Справочен регистър на граничните точки на строителната граница на АЕЦ „Козлодуй” в района на Топъл канал 2;
2. Схема с чупките на строителната граница на АЕЦ „Козлодуй” в района на ТК2;
3. Предложение за ситуация на ДТВ-СК2;
4. Скица на поземлен имот № 15-1213864-27.11.2024 г.;
5. Акт №110 за държавна собственост от 19.09.2000 г.;
6. Карти на защитените зони от „Натура 2000“ в близост до ИП – 2 бр.